Curriebeker-wen so lekker, hy dra steeds rugbytrui | Netwerk24
Deur Kaydene Davids 10 September 2019 17:29
Hy is so bly dat sy span die Curriebeker gewen het dat hy sedert Saterdag nog sy rugbytrui dra.
Benhard Janse van Rensburg met die trui wat hy sedert Saterdag ná die oorwinning teen die Leeus met trots dra. Foto: Mlungisi Louw
So sê Benhard Janse van Rensburg, senter van die Vrystaat-Cheetahs, wat Dinsdag steeds geklee was in sy rugbytrui waarin hy en sy spanmaats die Curriebeker gewen het.
Die tuisspan het die Leeus met 31-28 in ’n stampvol Vrystaat-stadion in Bloemfontein geklop.
Janse van Rensburg sê soos Alex Goode, heelagter van die Saracens, sy rugbytrui vir 48 uur ná sy span se oorwinning in die Europese kampioenskap gedra het, het hy besluit om sy trui aan te hou, maar ’n bietjie langer omdat dit so lekker is om die 2019-Curriebekerkampioenne te wees.
“Ek is te opgewonde. Dit is my eerste Curriebeker en die gevoel is onbeskryflik en daarom het ek my trui sedert Saterdag se oorwinning aan.”
Janse van Rensburg bieg egter dat hy die trui Sondag vir ordentlike kerkklere verruil het toe hy kerk toe is, en die trui is toe ook gewas.
Maar ná die kerkdiens het hy weer sy wentrui aangetrek, daarin geslaap, gekuier en selfs Dinsdag daarin spanfoto’s saam met die Curriebeker geneem.
“Ek het dit al die pad aan, maar sal dit nou vir ’n hemp verruil,” het die 22-jarige Janse van Rensburg ná die spanfoto’s gesê voordat hy hom by die span sou aansluit sodat hulle met die beker in Bloemfontein se strate kan gaan spog.
Benhard Janse van Rensburg, senter van die Vrystaat-Cheetahs, spog met die Curriebeker. Foto: Mlungisi Louw
Meer oor: Vrystaat Stadion | Curriebeker | Bloemfontein | Volksblad | Cheetahs | Wen | Rugby
KYK: Vliegtuig oor Vrystaat-stadion ‘is tradisie’